**Likumprojekta "Grozījumi Finanšu un kapitāla tirgus komisijas likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Finanšu un kapitāla tirgus komisijas likumā" (turpmāk – Likumprojekts) tiek virzīts izskatīšanai vienlaicīgi ar likumprojektu "Latvijas Bankas likums".Likumprojekta mērķis ir noteikt nosacījumus, kas saistīti ar pārejas posma regulējumu Finanšu un kapitāla tirgus komisijas (turpmāk – FKTK) pievienošanai Latvijas Bankai. Likums stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma "Par Latvijas Banku" pārejas noteikumu 3. punkts nosaka, ka Ministru kabinets līdz 2020. gada 31. oktobrim iesniedz Saeimai likumprojektu par Latvijas Banku, kurā nosaka tās pārvaldes struktūru un darbību un paredz FKTK pievienošanu Latvijas Bankai, ievērojot monetārās politikas, kā arī finanšu un kapitāla tirgus dalībnieku uzraudzības un noregulējuma iestādes funkciju neatkarību.Ievērojot likumdevēja noteikto uzdevumu, izstrādāts likumprojekts "Latvijas Bankas likums", kurš paredz FKTK pievienošanu Latvijas Bankai. Ņemot vērā minēto, ir nepieciešami atbilstoši pārejas noteikumi arī Finanšu un kapitāla tirgus komisijas likumā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Likumprojekts paredz papildināt Finanšu un kapitāla tirgus komisijas likuma 20. pantu ar trešo daļu, kas nosaka, ka FKTK atbildība par FKTK amatpersonas, darbinieka vai pilnvarnieka rīcību, pildot savus amata pienākumus, iestājas tikai FKTK amatpersonas, darbinieka vai pilnvarnieka tīšas prettiesiskas rīcības vai rupjas neuzmanības gadījumā. Minētā norma likumprojektā ir pārņemta no Kredītiestāžu likuma 111. panta septītās daļas, kas attiecīgā veidā ierobežo FKTK un tās amatpersonu (darbinieku) atbildību. Ar pilnvarnieku konkrētajā gadījumā tiek saprasta persona, kas iecelta ar FKTK lēmumu saskaņā ar Kredītiestāžu likuma 113. panta pirmās daļas 6. punktu un kura ir saņēmusi Kredītiestāžu likuma 117.panta pirmās daļas 3.punktā minētās pilnvaras. Vienlaikus atzīmējams, ka šī Kredītiestāžu likuma norma skatāma sistēmiskā kontekstā arī ar citām normām. Izpratnes par atbildības limitu tiesiskumu novērtējumam īpaši nozīmīgs ir Kredītiestāžu un ieguldījumu brokeru sabiedrību darbības atjaunošanas un noregulējuma likuma 50. panta trīspadsmitajā daļā un 52. panta astotajā daļā noteiktais. Šīs normas noteic, ja noregulējumam izmanto pagaidu iestādes (angliski – *bridge institution*) vai aktīvu nodalīšanas instrumentu, attiecīgi izveidotā pagaidu iestāde un tās valde, padome vai augstākā vadība vai attiecīgi aktīvu pārvaldes sabiedrība un tās valde, padome vai augstākā vadība nav atbildīga par darbību vai bezdarbību, veicot savus pienākumus, izņemot rupju neuzmanību. Minētie likuma panti transponē Eiropas Parlamenta un Padomes 2014. gada 15. maija direktīvas 2014/59/ES, ar ko izveido kredītiestāžu un ieguldījumu brokeru sabiedrību atveseļošanas un noregulējuma režīmu un groza Padomes Direktīvu 82/891/EEK un Eiropas Parlamenta un Padomes Direktīvas 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/ES, 2012/30/ES un 2013/36/ES, un Eiropas Parlamenta un Padomes Regulas (ES) Nr. 1093/2010 un (ES) Nr. 648/2012 normas, konkrēti 40. panta 12. punktu un 42. panta 13. punktu. Eiropas Centrālā banka jau agrāk, sniedzot atzinumu par citas valsts likumu, kas noteiktu valsts centrālās bankas un tās amatpersonu atbildības nosacījumus, vērsusi uzmanību, ka nav saskatāmi pietiekami pamati atšķirīgai pieejai attiecībā uz atbildību, ko likums noteiktu šādām noregulējumu īstenojošām iestādēm un to vadībai, un atbildību, ko likums vispārīgā kārtībā bez izņēmuma noteiktu valsts centrālajai bankai un tās amatpersonām, kuras arī piedalās noregulējuma īstenošanā.[[1]](#footnote-1)Līdz ar to uz zaudējumu atlīdzināšanu attiecināms Valsts pārvaldes iestāžu nodarīto zaudējumu atlīdzināšanas likuma tiesiskais regulējums kā vispārīgais zaudējumu atlīdzināšanas ietvars, ievērojot šo speciālo normu par FKTK atbildības ierobežojumu. Latvijas Republikas Satversmes 92. panta trešais teikums noteic, ka nepamatota tiesību aizskāruma gadījumā ikvienam ir tiesības uz atbilstīgu atlīdzinājumu. Satversmes tiesa atzinusi, ka likumdevējam ir pienākums noteikt tādu regulējumu, kas personas tiesību pārkāpuma gadījumā ļautu īstenot efektīvu tiesisko aizsardzību. (Satversmes tiesas 2012. gada 6. jūnija sprieduma lietā Nr. 2011-21-01 7. punkts.) Tiesas kontrole pār izpildvaras lēmumiem ir viens no tiesiskas valsts pamatprincipiem, kas izriet no valsts varas dalīšanas idejas, savukārt atbilstīga atlīdzinājuma ierobežojumu noteikšanā likumdevējs ir saistīts ar pienākumu ievērot Latvijas Republikas Satversmē noteiktās pamattiesības un vispārējos tiesību principus. (Salīdzinājumam skat. Satversmes tiesas 2012. gada 6. jūnija sprieduma lietā Nr. 2011-21-01 11.3. punktu.) Eiropas Padomes 1984. gada 18. septembra rekomendācija Nr. R(84) 15 par valsts atbildību ietver principu, ka tieši valstij ir tiesības savos normatīvajos aktos noteikt atlīdzības limitus, veidu un kārtību (V princips). Tiesību uz atbilstīgu atlīdzinājumu īstenošanā jāsamēro sabiedrības un individuālās intereses, un šīs atlīdzinājuma tiesības nevar būt absolūtas. Demokrātiskajās iekārtās atzīts, ka gadījumi, kas saistīti ar finanšu tirgus un tā dalībnieku uzrauga vieglas neuzmanības rezultātā nodarītajiem zaudējumiem, nebūtu jāaptver ar atlīdzības pienākumu, jo jānodrošina saprātīga un samērīga robeža starp institūcijas darbības un rīcības brīvību un sabiedrības interesēm un tiesībām šo rīcību kontrolēt . Turklāt, ja uzrauga atbildība nav aprobežota, tas var apdraudēt uzrauga rīcībspēju, kā arī potenciāli atturēt to no operatīvu un reizēm arī riskantu lēmumu pieņemšanas, kas nepieciešami, lai savlaicīgi pasargātu finanšu tirgu. Papildus, ir svarīgi apzināties, ka uzrauga neierobežota atbildība veicinātu tikai vienas sabiedrības grupas (finanšu tirgus dalībnieku akcionāru un to ieguldītāju) mantiskās intereses, jo tieši šī personu grupa ir visvairāk motivēta vērsties pret uzraugošo iestādi ar prasībām par zaudējumu atlīdzību saistībā ar finanšu tirgus dalībniekiem adresētajiem lēmumiem. Tādēļ finanšu tirgus uzraudzība, ierobežojot atbildību ar tīšu prettiesisku rīcību vai rupju neuzmanību, sniegtu augstāku guvumu sabiedrībai kopumā un būtu prioritizējama salīdzinājumā ar individuālas sabiedrības grupas interesēm. Šādās situācijās vispārīgais regulējums, kas paredzēts Valsts pārvaldes iestāžu nodarīto zaudējumu atlīdzināšanas likumā, nav pietiekams.Atbildības ierobežojums kompetentajām uzraudzības iestādēm, t.sk. centrālajām bankām, kas īsteno uzraudzību[[2]](#footnote-2),[[3]](#footnote-3),[[4]](#footnote-4), ir nostiprināts arī vairākos Eiropas Savienības dalībvalstu tiesību aktos un Bāzeles Banku uzraudzības komitejas (*Basel Committee on Banking Supervision* – angļu val.) Efektīvas banku uzraudzības pamatprincipos (*Core Principles for Effective Banking Supervision* – angļu val.),[[5]](#footnote-5) kas, pirmkārt, nosaka kredītiestāžu uzraudzības iestādes darbības autonomijas principu un, otrkārt, paredz prasību ietvert tiesiskajā regulējumā uzraudzības iestādei un tās darbiniekiem aizsardzību pret tiesvedībām par darbībām un/ vai bezdarbību, kas izdarīta, godprātīgi veicot savus pienākumus. Turklāt, Eiropas Centrālā banka savā viedoklī[[6]](#footnote-6) par atbildības noteikšanu centrālās bankas valdes locekļiem un tās darbiniekiem ir paudusi uzskatu, ka atbildības ierobežošana iepriekšminētajām personām korekti inkorporē minētos Bāzeles pamatprincipus, tādējādi veicinot juridisko noteiktību un stabilitāti.Likumprojekts paredz arī papildināt Finanšu un kapitāla tirgus komisijas likuma (turpmāk – Likums) pārejas regulējumu saistībā ar FKTK pievienošanu Latvijas Bankai: 1. Likumu plānots papildināt ar pārejas noteikumu 27. punktu, nosakot, ka FKTK padome būs atbildīga par tādas iekšējās kontroles sistēmas uzturēšanu, kāda nepieciešama, lai nodrošinātu FKTK 2022. gada finanšu pārskatu, kas sniedz patiesu un skaidru priekšstatu un nesatur ne krāpšanas risku, ne kļūdas dēļ izraisītas būtiskas neatbilstības, sagatavošanu. Tas nepieciešams, lai noteiktu FKTK padomes atbildību par pienācīgas kontroles sistēmas uzturēšanu (šī atbildība paliek FKTK padomei). Tas ir īpaši svarīgi, jo saskaņā ar Latvijas Bankas likumprojektu, kas tiek virzīts vienlaikus ar šo likumprojektu, FKTK 2022. gada finanšu un gada pārskatus apstiprinās Latvijas Bankas padome;
2. Likumu plānots papildināt ar pārejas noteikumu 28. punktu, kas paredz, ka FKTK līdz 31.12.2022. sadarbībā ar Latvijas Nacionālo arhīvu nodrošina līdz 2019.gadam radīto un uzkrāto pastāvīgi glabājamo dokumentu aprakstīšanu un nodošanu glabāšanā Latvijas Nacionālajā arhīvā.
 |
| 3. | Projekta izstrādē iesaistītās institūcijas | Latvijas Banka, FKTK, Finanšu ministrija |
| 4. | Cita informācija | Nav |

|  |
| --- |
|   **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Finanšu tirgus dalībnieki, FKTK, FKTK padomes locekļi. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības mērķgrupām administratīvais slogs nemainās. |
| 3. | Administratīvo izmaksu monetārs novērtējums | Nav attiecināmas. |
| 4. | Atbilstības izmaksu monetārs novērtējums | Nav attiecināmas.  |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts virzāms vienlaicīgi ar:Likumprojekts virzāms vienlaicīgi ar:1) likumprojektu "Latvijas Bankas likums";2) likumprojektu "Grozījumi likumā "Par Latvijas Banku";3) likumprojektu "Grozījumi Alternatīvo ieguldījumu fondu un to pārvaldnieku likumā";4) likumprojektu "Grozījumi Apdrošināšanas un pārapdrošināšanas izplatīšanas likumā";5) likumprojektu "Grozījumi Apdrošināšanas un pārapdrošināšanas likumā";6) likumprojektu "Grozījumi Apsardzes darbības likumā";7) likumprojektu "Grozījumi Finanšu instrumentu tirgus likumā";8) likumprojektu "Grozījumi Ieguldījumu pārvaldes sabiedrību likumā";9) likumprojektu "Grozījumi Ieguldītāju aizsardzības likumā";10) likumprojektu "Grozījumi Ieroču aprites likumā";11) likumprojektu "Grozījumi Krājaizdevu sabiedrību likumā";12) likumprojektu "Grozījumi Kredītiestāžu likumā";13) likumprojektu "Grozījumi Kredītiestāžu un ieguldījumu brokeru sabiedrību darbības atjaunošanas un noregulējuma likumā";14) likumprojektu "Grozījumi Kredītu reģistra likumā";15) likumprojektu "Grozījumi Latvijas Republikas Zemessardzes likumā";16) likumprojektu "Grozījumi likumā "Par norēķinu galīgumu maksājumu un finanšu instrumentu norēķinu sistēmās"";17) likumprojektu "Grozījumi Maksājumu pakalpojumu un elektroniskās naudas likumā";18) likumprojektu "Grozījumi Noguldītāju garantiju likumā";19) likumprojektu "Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā";20) likumprojektu "Grozījumi Privāto pensiju fondu likumā";21) likumprojektu "Grozījumi Starptautisko un Latvijas Republikas nacionālo sankciju likumā";22) likumprojektu "Grozījumi Stratēģiskas nozīmes preču aprites likumā";23) likumprojektu "Grozījumi Uzņēmumu ienākuma nodokļa likumā";24) likumprojektu "Grozījumi Valsts fondēto pensiju likumā";25) likumprojektu "Grozījumi Valsts un pašvaldību institūciju amatpersonu un darbinieku atlīdzības likumā";26) likumprojektu "Grozījumi Diplomātiskā un konsulārā dienesta likumā".Saistībā ar FKTK pievienošanu Latvijas Bankai ir izstrādāts attiecīgs likumprojekts "Latvijas Bankas likums", kurš cita starpā paredz, ka turpmāk Latvijas Banka veiks FKTK noteiktos uzdevumus. Ņemot vērā minēto, ir nepieciešami atbilstoši grozījumi gan finanšu tirgus un tā dalībnieku darbības reglamentējošajos likumos, kur noteikta FKTK kompetence un regulēti tās darbības aspekti (3.-5., 7.-9., 11.-14., 16.-21., 23.-26. punktā uzskaitītie likumprojekti), gan arī tajos likumos, kuros nostiprināta Latvijas Bankas struktūra tās pārvalžu līmenī (6., 10., 15.un 22. punktā uzskaitītie likumprojekti), kā arī, lai nodrošinātu FKTK veiksmīgu pievienošanu Latvijas Bankai, paredzēti pārejas noteikumi attiecībā uz FKTK pievienošanu Latvijas Bankai (1.un 2. punktā uzskaitītie likumprojekti). Likumprojekts un pārējie šajā sadaļā iekļautie likumprojekti vienkopus ir apkopoti un norādīti kā tie ar likumprojektu "Latvijas Bankas likums" saistītie normatīvie akti, kuros nepieciešams veikt attiecīgās izmaiņas. |
| 2. | Atbildīgā institūcija | Finanšu ministrija, Latvijas Banka, FKTK |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ir saistīts ar likumprojektu "Latvijas Bankas likums", pirms kura izstrādes uzsākšanas, Finanšu ministrija, Latvijas Banka un FKTK plānoja izvērtēt FKTK pievienošanu Latvijas Bankai saskaņā ar Saeimas Budžeta un finanšu (nodokļu) komisijas 2019. gada 11. septembra sēdes protokola Nr. 76[[7]](#footnote-7) 1. punktā noteikto, ka līdz 2020. gada 30. jūnijam Finanšu ministrija sadarbībā ar Latvijas Banku un FKTK iesniegs izvērtējumu par paredzēto FKTK pievienošanu Latvijas Bankai, un kuru pēc tam iesniegt Ministru kabinetā, kas savukārt to iesniegtu Saeimas Budžeta un finanšu (nodokļu) komisijai. Pirms likumprojekta "Latvijas Bankas likums" un ar to saistīto likumprojektu iesniegšanas Ministru kabinetā tika plānots tos prezentēt FKTK konsultatīvajā finanšu un kapitāla tirgus padomē, kurā pārstāvētas visas FKTK uzraudzīto finanšu tirgus dalībnieku asociācijas, tādējādi iesaistot tās sabiedriskā apspriešanā.  |
| 2. | Sabiedrības līdzdalība projekta izstrādē | Finanšu ministrija sadarbībā ar Latvijas Banku un FKTK 2020.gada maijā izstrādāja "Izvērtējumu par Finanšu un kapitāla tirgus komisijas pievienošanu Latvijas Bankai" (turpmāk – Izvērtējums).Ministru kabinets 2020. gada 26. maijā izskatīja un konceptuāli atbalstīja Izvērtējumu (Ministru kabineta 2020. gada 26. maija sēdes protokols Nr. 36 27. §), un nosūtīja to atbildīgajai Saeimas komisijai. Saeimas Budžeta un finanšu (nodokļu) komisija 2020.gada 2.jūnijā uzklausīja atbildīgo institūciju pārstāvjus par Izvērtējumu un nolēma pieņemt zināšanai, ka tās dotais uzdevums ir izpildīts un turpinās darbs pie likumprojekta izstrādes (Saeimas Budžeta un finanšu (nodokļu) komisijas 2020. gada 2.jūnija sēdes protokols Nr.165 1.punkts).Pirms likumprojekta iesniegšanas Ministru kabinetā tas 2020. gada 11. novembrī tika prezentēts FKTK konsultatīvajā finanšu un kapitāla tirgus padomē, kurā pārstāvētas visas FKTK uzraudzīto finanšu tirgus dalībnieku asociācijas, tādējādi iesaistot tās likumprojekta apspriešanā.  |
| 3. | Sabiedrības līdzdalības rezultāti | Likumprojektu pēc prezentācijas un tikšanās ar FKTK konsultatīvo finanšu un kapitāla tirgus padomi, nebija nepieciešams precizēt, ņemot vērā sabiedrības līdzdalības rezultātus. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | FKTK, Latvijas Banka |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tieši neattiecas uz pārvaldes funkcijām un institucionālo struktūru, kā arī jaunu institūciju izveidi, esošu institūciju likvidāciju vai reorganizāciju, to ietekmi uz institūcijas cilvēkresursiem.Taču jāņem vērā to, ka likumprojekts ir saistīts ar likumprojektu "Latvijas Bankas likums", kurš paredz FKTK pievienošanu Latvijas Bankai atbilstoši Valsts pārvaldes iekārtas likuma 15. panta ceturtās daļas 1. punktam. Ar likumprojektu "Latvijas Bankas likums" jaunu institūciju izveide nav paredzēta. FKTK un Latvijas Bankas apvienošanas procesa rezultātā darbinieku skaita samazinājums var sasniegt līdz 30 pilna laika ekvivalentiem. |
| 3. | Cita informācija | Nav. |

Finanšu ministrs J. Reirs

Jenerte, 67095502

Liene.Jenerte@fm.gov.lv

Cerbulis, 67774817

Guntis.Cerbulis@fktk.lv

v\_sk = 2322

1. Eiropas Centrālās bankas 2015. gada 22. septembra atzinuma par *Lietuvos bankas* noteikšanu par noregulējuma iestādi (CON/2015/33) 3.1.9. punkts. (Opinion of the European Central bank of 22 September 2015 on the designation of *Lietuvos bankas* as a resolution authority (CON/2015/33). (Pieejams:https://eur-lex.europa.eu/legal-content/EN/TXT/PDF/?uri=CELEX:52015AB0033&qid=1602830599364&from=LV) [↑](#footnote-ref-1)
2. 1998. gada 22. februāra likuma, ar kuru nodibina Beļģijas Nacionālās bankas organizācijas statūtus (*La loi du 22 février 1998 fixant le statut organique de la Banque Nationale de Belgique* – franču val.) 8. panta trešais punkts nosaka, ka Banka, tās pārvaldes struktūru locekļi un darbinieki neuzņemas civiltiesisku atbildību par saviem lēmumiem, bezdarbību, darbībām vai rīcību, veicot Bankas juridiskās uzraudzības funkcijas, izņemot krāpšanas vai rupjas nolaidības gadījumus. (Pieejams: <https://www.nbb.be/doc/ts/enterprise/juridisch/e/organic_act.pdf>). [↑](#footnote-ref-2)
3. 1994. gada 1. decembra Lietuvas likuma par Lietuvas Banku (*Lietuvos Respublikos Lietuvos banko įstatymas* – lietuviešu val.) 45. pants nosaka, ka zaudējumus, ko nodarījusi Lietuvas Bankas vai Lietuvas Bankas darbinieku prettiesiska rīcība veicot finanšu tirgus uzraudzību, atlīdzina tikai gadījumā, ja persona, kas cietusi zaudējumus, pierāda, ka zaudējums radies Lietuvas Bankas vai Lietuvas Bankas darbinieku tīšas vai rupjas neuzmanības dēļ. (Pieejams: <https://www.lb.lt/en/legislation?page=3>). [↑](#footnote-ref-3)
4. 1998. gada 23. decembra likuma par Finanšu uzraudzības komisijas izveidošanu (*Luxembourgs’s Loi du 23 décembre 1998 portant création d'une commission de surveillance du secteur financier* – franču val.) 12 *5*.pants nosaka, ka Commission de Surveillance du Secteur Financier’s (CSSF) atlīdzina uzraugošām iestādēm, to noguldītājiem vai jebkurai trešajai personai radušos zaudējumus tikai gadījumos, kad ir iespējams pierādīt CSSF rupju neuzmanību. (Pieejams: http://legilux.public.lu/eli/etat/leg/loi/1998/12/23/n2/jo). [↑](#footnote-ref-4)
5. Basel Committee on Banking Supervision. Core Principles for Effective Banking Supervision. September, 2012. (Pieejams: <https://www.bis.org/publ/bcbs230.pdf>) [↑](#footnote-ref-5)
6. Eiropas Centrālās bankas 2018. gada 11. decembra atzinums par grozījumiem Rumānijas centrālās bankas (*Banca Naţională a României*) atbildības regulējumā, kas piemērojams tās valdes locekļiem un darbiniekiem (CON / 2018/56), para. 3.2.1. - 3.2.2. (Pieejams: https://eur-lex.europa.eu/legal-content/EN/TXT/PDF/?uri=CELEX:52018AB0056&from=EN ) [↑](#footnote-ref-6)
7. Saeimas Budžeta un finanšu (nodokļu) komisijas 2019. gada 11. septembra sēdes protokols Nr. 76 (Pieejams:<http://titania.saeima.lv/livs/saeimasnotikumi.nsf/0/9C20CA1B3F315AFBC225846D00248CFD?OpenDocument&prevCat=13|Bud%C5%BEeta%20un%20finan%C5%A1u%20(nodok%C4%BCu)%20komisija> ). [↑](#footnote-ref-7)